Restriktionerne ligger stadig tungt over det danske samfund, selvom landet så småt begynder at åbne mere op i løbet af foråret. Men den genåbning kommer for sent for et af Nordjyllands største sportsarrangementer: Nørhalne Cup. Tuneringen skulle være afholdt fra den 13. til den 15. maj, men Idrætsforeningen Fremad Nørhalne, som står bag den årlige Cup, har nu aflyst årets tunering. - Vi har set os nødsaget til at aflyse tuneringen i år. Vi kan simpelthen ikke afholde et fornuftigt arrangement, med de restriktioner der er gældende nu, og som ser ud til også at være gældende i midten af maj, siger Per Jeppesen. Han er Cup Manager for Nørhalne Cup. Han fortæller, at det ikke er tilfældigt, at aflysningen blev udmeldt kort efter regeringen offentliggjorde anbefalinger for sommerens større sociale arrangementer: - Vi har længe holdt øje med restriktionerne, og vi håbede til det sidste, at der ville komme en udmelding, der gjorde, at vi kunne afholde tuneringen, men det håb blev slukket, da anbefalingerne kom frem, siger Per Jeppesen. Restriktioner giver væsentlige udfordringer Det er særligt forbuddet mod overnattende gæster, der gør det svært at afholde tuneringen, der normalt byder mellem 9.000 og 12.000 gæster fra cirka 15 nationaliteter til Vendsyssel tre-fire dage i maj. - Vi ærger os selvfølgelig rigtig meget. Der er så mange, der gerne vil spille fodbold, og det betyder meget for vores egen klub, men også for lokalområdet, siger Per Jeppesen. I 2020 blev den 37. Nørhalne Cup aflyst, men dengang var man fuldstændig sikker på, at man kunne afholde den traditionsrige tunering igen i år. - Jeg var en af dem, der slet ikke var i tvivl om, at vi selvfølgelig kunne afholde en tunering i 2021. Men som tingene har udviklet sig, og med de restriktioner vi kigger frem mod maj med, er det altså nu ikke længere realistisk at blive ved med at håbe. Hos DBU i Nordjylland ser man også med bekymring på restriktionerne, som de er nu. Det fortæller Søren Pinstrup, områdechef i Nordjylland for DBU. - Forsamlingsforbuddet og forbud mod overnattende gæster gør det selvsagt meget svært at afholde de store arrangementer, siger han, inden han fortsætter: - Men vi er også nødt til at leve og agere efter de betingelser, verden giver os lige nu. Ifølge Søren Pinstrup er fodbold på hverdagsniveau ved at være nogenlunde tilbage igen, men aflysninger af større arrangementer forgrener sig til det øvrige samfund. - Det er jo ikke bare fodboldspillere, det går ud over. Hoteller, restauranter og lokalsamfund taber på det her. Så der kommer forhåbentlig ikke flere aflysninger af den slags resten af sommeren, siger han. Statens hjælp er en nødvendighed Som led i en af regeringens mange hjælpepakker, blev alle udgifter dækket af staten i 2020. Det håber Per Jeppesen også bliver tilfældet i år. - Vi er afhængige af, at staten dækker de udgifter vi har haft i forbindelse med at arrangere Nørhalne Cup. Så længe vi får den, er der ingen risiko for, at Nørhalne Cup ikke genopstår i 2022, siger cup manageren. Men han medgiver dog, at det vil give udfordringer, når der igen skal afholdes Nørhalne Cup i Jammerbugt og omegn. - Det bliver lidt op ad bakke, når vi har holdt pause på to år. Men det skal vi nok finde ud af. Nu er der ikke andet tilbage for os, end at se frem mod Nørhalne Cup 2022. Hos DBU i Nordjylland frygter man heller ikke for sporten som helhed på den lange bane. - Det er forfærdeligt for sporten lige nu, men jeg tror, at vi på sporet igen om cirka et års tid, siger Søren Pinstrup.

Opsummering:
Samme dag regeringens ekspertgruppe kom med anbefalinger til sommerens store kulturbegivenheder, meddelte arrangørerne bag Nørhalne Cup, at tuneringen aflyses for i år.